El Decret legislatiu 17/1994, de 16 de novembre, pel qual s'aprova la refosa de les lleis 12/1983, de 14 de juliol, 26/1985, de 27 de desembre, i 4/1994, de 20 d'abril, en matèria de serveis i assistència social, estableix els principis i marc d'actuació respecte als serveis socials a Catalunya.
La Llei 4/1994, de 20 d'abril, creà el Sistema Català de Serveis Socials dins el marc d'una corresponsabilització pública interadministrativa i d'una gestió i iniciativa mixta público-privada, com també la Xarxa Bàsica de Serveis Socials de Responsabilitat Pública (XBSSRP) que integra tots els serveis socials amb finançament públic de les diferents administracions públiques a Catalunya.
El Decret 284/1996, de 23 de juliol, de regulació del Sistema Català de Serveis Socials, modificat pel Decret 176/2000, de 15 de maig, constitueix el reglament general del Sistema Català de Serveis Socials, el qual regula els nivells d'atenció social del Sistema, el concepte d'entitat de servei social, els drets i obligacions dels usuaris, la tipologia de serveis i establiments socials i les prestacions econòmiques, les obligacions de les entitats de serveis socials i el règim general de preus.
També regula la Xarxa Bàsica de Serveis Socials de Responsabilitat Pública, el règim de col·laboració amb la iniciativa privada i la planificació pública en matèria de serveis socials.
És necessari, per tant, continuar amb el desplegament i la regulació dels diferents nivells d'atenció, tant pel que fa als serveis socials d'atenció primària com als serveis socials especialitzats, per àmbits sectorials, però atenent a una doble consideració:
La necessitat de completar la regulació del Sistema Català de Serveis Socials, com a autèntic model català de serveis socials.
Tenir en especial consideració els importants canvis produïts en la societat catalana en els últims anys.
L'increment de necessitats, de demandes i requeriments dels ciutadans, sobretot les referides a la millora de la qualitat de vida, el reconeixement de la importància estratègica que té la formació dels professionals, la creixent professionalització de la gestió de les entitats de serveis socials i la necessitat d'una relació de cooperació més estreta entre les administracions públiques i la iniciativa privada.
També la incorporació de les noves tecnologies i les noves formes de gestió del coneixement, la necessitat de cooperar transversalment amb els altres sistemes d'atenció als ciutadans per facilitar una atenció més integral dels serveis a la persona i el paper creixent de les relacions derivades del marc de la Unió Europea respecte a la convergència de les polítiques en matèria d'atenció social.
Aquestes i altres circumstàncies han fet que la societat demani dels serveis socials un paper cada vegada més rellevant i protagonista com a agent del sistema de protecció social.
És necessari, per tant, regular l'atenció social primària, mitjançant una norma que compleixi els objectius següents:
Definir el model d'atenció primària i establir l'escenari de mínims, per tal que, en funció de les seves competències, les corporacions locals responsables realitzin la programació dels serveis en els seus territoris atenent a les característiques i necessitats dels seus ciutadans.
Ser el referent per a l'actuació de la iniciativa privada en l'àmbit de l'atenció social primària.
Garantir, quant a la Xarxa Bàsica de Serveis Socials de Responsabilitat Pública, un nivell d'equitat, qualitat i equilibri territorial.
Ser una norma prou àmplia per permetre donar resposta a les noves realitats socials descrites anteriorment i els sistemes de treball per atendre'ls, així com adaptar a la lògica evolució del marc normatiu bàsic en matèria dels serveis socials.
Constituir una eina útil per a tots els agents que hi intervenen: les entitats, les diferents administracions, els professionals, i per al veritable subjecte del Sistema, les persones.
Aquesta disposició es dicta sens perjudici del respecte, en tot cas, per l'autonomia de les corporacions locals pel que fa a la programació i l'organització territorial dels serveis, pels nivells màxims de cobertura a assolir i per l'adaptació de les seves actuacions a les singularitats socials i geogràfiques de cada territori, i del respecte per la legítima iniciativa de la societat civil quant a l'oferta i provisió de serveis socials.
En conseqüència, amb l'informe del Consell General de Serveis Socials, vist l'informe favorable de la Comissió de Govern Local, d'acord amb el dictamen de la Comissió Jurídica Assessora;
A proposta de la consellera de Benestar i Família, i amb la deliberació prèvia del Govern,
L'objecte del present Decret és la regulació de l'atenció social primària, dins el marc establert pel Decret legislatiu 17/1994, de 16 de novembre, pel qual s'aprova la refosa de lleis en matèria d'assistència i serveis socials, i la seva normativa de desplegament, tot i establint les condicions mínimes exigibles a tots els serveis socials d'atenció primària del Sistema Català de Serveis Socials, per tal de garantir la qualitat dels serveis, l'equitat quant a l'accés i l'equilibri territorial.
2.1 Tots els serveis socials d'atenció primària inclosos en el Sistema Català de Serveis Socials han d'ajustar les seves característiques i activitat al que disposen el Decret 284/1996, de 23 de juliol, modificat pel Decret 176/2000, de 15 de maig, i aquest Reglament, com també a les condicions funcionals, materials i de personal assistencial, que amb caràcter mínim, fixa l'annex 1 d'aquesta disposició per als diferents tipus de serveis.
2.2 Altrament, el contingut d'aquest Reglament, referent a les condicions generals d'accés i valoració de l'estat de necessitat de les persones usuàries, que es concreta en l'annex 2, únicament és exigible als serveis socials d'atenció primària de la Xarxa Bàsica de Serveis Socials de Responsabilitat Pública.
2.3 L'aplicació del que estableixen els apartats 1 i 2 resulta exigible, sens perjudici del respecte pel principi d'autonomia local, pel que fa a la programació i organització territorial dels serveis, pels nivells màxims de cobertura a assolir i per l'adaptació de les seves actuacions a les singularitats socials i geogràfiques de cada territori.
Principis bàsics d'actuació dels serveis socials d'atenció social primària
3.1 El Sistema Català de Serveis Socials, com a conjunt coordinat i organitzat de serveis, prestacions i activitats, que ha de donar resposta a les demandes i necessitats socials de les persones, s'estructura funcionalment en els nivells d'atenció social primària i d'atenció social especialitzada.
3.2 L'atenció social primària, com a primer nivell d'atenció social al ciutadà, es caracteritza per:
a) Constituir el punt d'accés més immediat al Sistema Català de Serveis Socials, i el més proper a les persones i als seus àmbits familiar i social.
b) Tenir com a àmbit territorial de la seva actuació l'Àrea Bàsica de Serveis Socials (ABSS), de la que n'és competent l'administració local corresponent, d'acord amb el que disposa el Decret legislatiu 17/1994, de 16 de novembre.
Aquesta ABSS pot estar zonificada en unitats bàsiques d'atenció social primària.
c) Tenir la missió d'atendre les necessitats socials més immediates, generals i bàsiques de les persones, famílies o grups, i contribuir a la prevenció de les problemàtiques socials, i a la reinserció i integració social de les persones en situació de risc social d'exclusió.
Les àrees d'actuació són les descrites en l'article 10.2 del Decret legislatiu 17/1994, de 16 de novembre.
d) Ser integral i estar orientada a les necessitats de les persones i basar-se en els principis de normalització, de globalitat, d'integració, d'igualtat i de participació.
e) Fer accessibles a les persones els serveis, prestacions i activitats de l'atenció social primària, garantir la transparència i la qualitat, ser eficients i promoure la dignitat i el respecte als drets humans.
3.4 A través de l'atenció social primària es duen a terme les funcions següents:
a) La informació, orientació i assessorament, treball social comunitari, detecció i prevenció.
b) La realització de valoracions, intervencions i tractaments de suport i de seguiment a persones, famílies i grups.
c) La realització de propostes d'atenció a les persones, als serveis de l'atenció social especialitzada.
d) La gestió dels serveis que configuren el primer nivell d'atenció social.
e) La coordinació, cooperació i establiment de programes i actuacions conjuntes amb altres xarxes d'atenció com és la sanitària, la d'ensenyament o altres nivells assistencials, com són els serveis socials especialitzats, atesa la necessària acció transversal que comporta una atenció integral i personalitzada a les persones.
Els serveis socials d'atenció primària del Sistema Català de Serveis Socials i de la Xarxa Bàsica de Serveis Socials de Responsabilitat Pública
4.1 Les diferents modalitats de serveis socials d'atenció primària del Sistema Català de Serveis Socials, especificades en l'annex 1 d'aquesta disposició, comprenen tots els serveis socials d'atenció primària que es presten en règim públic o privat, inclosos els que integren la Xarxa Bàsica de Serveis Socials de Responsabilitat Pública.
Resten inclosos, per tant, els públics o finançats amb fons públics i els d'iniciativa privada, siguin d'iniciativa social o mercantil.
4.2 Els serveis socials d'atenció primària de la Xarxa Bàsica de Serveis Socials de Responsabilitat Pública (XBSSRP) són integrats pels recursos propis de les diferents administracions públiques, pels recursos privats concertats, amb l'acreditació prèvia, i pels recursos de la iniciativa social subvencionada que s'integrin en la XBSSRP, amb les condicions, procediment i conseqüències detallades en l'article 32 del Decret 284/1996, de 23 de juliol, de regulació del Sistema Català de Serveis Socials.
Àmbit territorial d'actuació dels serveis socials d'atenció primària: l'Àrea Bàsica de Serveis Socials
5.1 Els serveis socials d'atenció primària de la Xarxa Bàsica de Serveis Socials de Responsabilitat Pública es presten en l'Àrea Bàsica de Serveis Socials.
L'ABSS és la unitat territorial elemental de programació, prestació i gestió dels serveis socials.
5.2 Cada Àrea Bàsica de Serveis Socials és formada per un municipi de més de vint mil habitants o pel conjunt de municipis fins a vint mil habitants que s'integren en una comarca, segons la delimitació d'àrees bàsiques prevista en l'annex del Decret legislatiu 17/1994, de 16 de novembre, en matèria d'assistència i serveis socials.
5.3 Els ajuntaments de fins a vint mil habitants que tinguin la capacitat per prestar serveis socials d'atenció primària es poden constituir en una àrea bàsica o prestar els serveis singulars d'aquest nivell que l'Ajuntament acordi promoure, amb l'acord del Ple municipal, prèvia comunicació i presentació d'un pla d'actuació on consti la capacitat i la forma de finançament dels serveis que serà valorat pel consell comarcal corresponent i pel Departament de Benestar i Família.
Així mateix, caldrà que es garanteixi la deguda coordinació amb l'administració comarcal, respecte als serveis socials d'atenció primària, la prestació dels quals assumeix, i els serveis socials d'atenció especialitzada ubicats en l'Àrea Bàsica de Serveis Socials.
Durant el procés de constitució, l'administració pública competent haurà de garantir la continuïtat del contingut assistencial als usuaris.
5.4 Aquells ajuntaments que, per raó d'un increment o d'una disminució de la població dels seus municipis, passin a constituir una Àrea Bàsica de Serveis Socials o optin per deixar de constituir una Àrea Bàsica de Serveis Socials, respectivament, requeriran Acord del Ple, prèvia comunicació al consell comarcal corresponent i al Departament de Benestar i Família.
Els ens locals titulars de les Àrees Bàsiques de Serveis Socials
6.1 Els ens locals titulars de les Àrees Bàsiques de Serveis Socials tenen les funcions següents:
a) Programar els serveis socials d'atenció primària, atenent als criteris d'accessibilitat i equitat, així com les singularitats socials, econòmiques i geogràfiques del seu territori, tot i respectant i seguint els criteris generals establerts en el Pla d'actuació social vigent aprovat pel Govern de la Generalitat de Catalunya.
Aquesta programació territorial d'atenció primària ha d'estar aprovada pels òrgans de govern de l'administració local i tenir una vigència equivalent, com a màxim, a la vigència del Pla d'actuació social.
Aquesta programació d'atenció primària serà comunicada als departaments competents en matèria d'assistència i serveis socials.
Els ens locals responsables de les Àrees Bàsiques de Serveis Socials de Responsabilitat Pública podran promoure l'elaboració d'una programació territorial conjunta per a més d'una àrea bàsica.
b) Garantir la prestació i gestió dels serveis socials d'atenció primària de la Xarxa Bàsica de Serveis Socials de Responsabilitat Pública i, com a mínim, el contingut assistencial i l'abast prestacional establert en aquest Reglament, sens perjudici de la possibilitat d'ampliar aquesta cobertura o intensificar aquest contingut i l'abast, d'acord amb les seves competències, capacitat i recursos.
c) Coordinar els serveis socials d'atenció primària de la XBSSRP del seu territori, així com coordinar-se amb els altres sistemes d'atenció a les persones i amb les actuacions de la iniciativa privada en l'àmbit de l'atenció primària per garantir una millor eficiència en la prestació dels serveis als ciutadans.
d) Garantir una atenció integral i personalitzada dels serveis socials d'atenció primària, establint els sistemes de coordinació i cooperació necessaris amb altres xarxes d'atenció.
e) Cooperar amb la Generalitat de Catalunya proporcionant les dades informatives, estadístiques i d'avaluació que permetin les tasques d'ordenació i planificació que corresponen a l'Administració de la Generalitat.
6.2 A més de les competències que atribueix la Llei 10/1997, de 3 de juliol, de la renda mínima d'inserció, a les administracions locals, pel que fa a la gestió i el finançament de les prestacions d'urgència i rescabalament que han d'atorgar dins l'àmbit de la renda mínima d'inserció, els ens locals també poden atorgar prestacions econòmiques d'urgència social que formaran part del Sistema Català de Serveis Socials.
Competències de les administracions públiques catalanes
Competències públiques en l'àmbit de l'atenció primària
7.1 Les competències públiques en l'àmbit de l'atenció social primària estan especificades en els apartats següents, de conformitat amb el que disposa el text refós aprovat pel Decret legislatiu 17/1994, de 16 de novembre, en matèria d'assistència i serveis socials, i sens perjudici del que estableix la Disposició addicional primera, respecte als serveis ubicats dins el terme municipal de Barcelona.
a) Definir la política general de serveis socials a Catalunya, i en conseqüència, aprovar els instruments de planificació general en aquesta matèria, que han d'incloure, entre d'altres, els serveis socials d'atenció primària i les prestacions econòmiques complementàries.
b) Fer l'ordenació dels serveis socials d'atenció primària, reglamentant, en el marc establert pel text refós aprovat pel Decret legislatiu 17/1996, les entitats, els serveis i els establiments, públics i privats, que presten serveis socials, determinant les condicions d'obertura, de modificació, de funcionament, de tancament, de capacitació del personal i de règim de preus, i establir les normes d'acreditació, de registre i d'inspecció.
c) Coordinar les accions i programes, tant del sector públic com privat, en el camp dels serveis socials; avaluar i inspeccionar els serveis, i controlar l'aplicació de la normativa específica.
d) Fer estudis i investigacions en matèria d'acció social a Catalunya: amb aquesta finalitat ha de realitzar recerques específiques i mantenir una línia d'informacions estadístiques, de publicacions i de documentació.
També ha d'assessorar tècnicament les entitats locals i particulars col·laboradores que ho sol·licitin.
e) Mantenir relacions amb entitats i organitzacions foranes que desenvolupen funcions de serveis socials d'interès per a Catalunya, i també amb els ens i els òrgans de l'Estat i d'altres comunitats autònomes que treballen en aquest camp.
f) Col·laborar amb els organismes competents per a la formació de personal qualificat en serveis socials.
7.3 Correspon al Departament de Benestar i Família:
a) Proposar al Govern de la Generalitat els plans d'actuació social.
b) Autoritzar i registrar els serveis socials.
c) Inspeccionar i aplicar el règim sancionador dels serveis socials en aplicació del previst a la Llei 16/1996, de 27 de novembre, i al Decret legislatiu 17/1994, de 16 de novembre.
d) Fomentar la iniciativa social en matèria de serveis socials, sens perjudici de les competències que en aquesta matèria corresponen als ens locals.
a) En aquelles àrees bàsiques de serveis socials formades per més d'un municipi, l'exercici de les funcions de programació, zonificació, ubicació, prestació i gestió dels serveis socials d'atenció primària, com també de coordinació dels serveis socials d'atenció primària del sector públic i privat d'acord amb les normes de coordinació dictades pel Govern de la Generalitat, i de suport informatiu, d'avaluació i estadístic a les tasques ordenadores i planificadores de la Generalitat.
b) La coordinació dels serveis socials especialitzats amb els serveis socials d'atenció primària de les àrees bàsiques que integren el sector comarcal.
c) L'assessorament i la formació dels recursos humans en matèria de serveis socials i l'exercici d'un primer nivell de supervisió i control, sens perjudici de les competències atribuïdes a altres administracions.
7.5 Correspon als ajuntaments de més de vint mil habitants, en tot cas, i als ajuntaments de fins a vint mil habitants, quan es constitueixin en Àrea Bàsica de Serveis Socials, l'exercici de les funcions esmentades en l'apartat 4.a) d'aquest article, en els respectius municipis.
7.6 Correspon a l'Institut Català d'Assistència i Serveis Socials, en l'àmbit de l'atenció social primària, de conformitat amb el que disposa l'article 53 del Decret legislatiu 17/1994, de 16 de novembre, la titularitat de la gestió de les prestacions econòmiques d'assistència social de la Generalitat i les altres funcions que li assigni el Departament de Benestar i Família, d'acord amb la normativa reguladora de l'Institut.
De les persones destinatàries, estat de necessitat i accés als serveis socials d'atenció primària
Persones destinatàries del Sistema Català de Serveis Socials i de la Xarxa Bàsica de Serveis Socials de Responsabilitat Pública
8.1 Poden ser destinatàries dels Serveis Socials d'Atenció Primària del Sistema Català de Serveis Socials, totes les persones que viuen o es troben al territori de Catalunya, especialment aquelles que pateixen mancances socials que comprometen el seu desenvolupament personal i la seva integració social.
8.2 La definició de les persones que poden ser destinatàries de les diferents modalitats de serveis socials d'atenció primària del Sistema Català de Serveis Socials està establerta en l'annex 1.
8.3 En el cas dels serveis socials d'atenció primària integrats en la Xarxa Bàsica de Serveis Socials de Responsabilitat Pública, les persones han de complir les condicions generals d'accés i els criteris de valoració de l'estat de necessitat que es determinen en l'annex 2, a més d'aquelles altres condicions que pugui establir l'ens local responsable en l'àmbit de les seves competències.
8.4 En tot cas, totes les persones que visquin o es trobin al territori de Catalunya i acreditin el corresponent estat de necessitat tindran dret a gaudir dels serveis o prestacions següents:
a) Informació, valoració de la seva situació de necessitat, orientació i assessorament i gestió dels tràmits per sol·licitar prestacions econòmiques o serveis socials.
b) Ajudes per alimentar-se i pernoctar en situacions d'urgència social.
9.1 L'estat de necessitat social de les persones, famílies o grups ha d'estar valorat pels criteris que es determinen en l'annex 2.
9.2 S'entén com a situació d'urgència social, la situació de risc social, que posa en perill la cobertura de les necessitats més bàsiques per a la vida com són l'alimentació i l'allotjament i la integritat de les persones.
9.3 S'entén com a situació d'emergència social, aquelles situacions imprevistes que posen en marxa el Pla municipal de emergències, en el qual està determinat el paper que han de tenir els serveis socials d'atenció primària.
L'accés als serveis socials d'atenció primària de la Xarxa Bàsica de Serveis Socials de Responsabilitat Pública
10.1 L'accés als serveis socials d'atenció primària de la Xarxa Bàsica de Serveis Socials de Responsabilitat Pública (XBSSRP) es produeix en condicions d'igualtat i tenint en compte les necessitats de les persones, d'acord amb el que disposa l'article 8 del Decret legislatiu 17/1994, de 16 de novembre.
10.2 En tots els casos, es respectaran les prioritats específiques establertes per a cada tipus de servei.
No obstant això, quan es donin situacions d'alt risc, els serveis socials d'atenció primària han d'atendre, de forma immediata i preferent, els menors i les persones discapacitades.
10.3 Les persones que vulguin sol·licitar l'accés a un servei social d'atenció primària i estiguin inscrites en el padró d'un municipi de Catalunya, s'adreçaran als serveis bàsics d'atenció primària del municipi on estiguin inscrites.
10.4 L'accés als serveis socials d'atenció social primària de la XBSSRP s'efectua a través dels serveis bàsics d'atenció social primària (SBAP), els quals han de formular la proposta de prestació del servei social d'atenció primària i l'han de derivar a l'òrgan competent del propi ens local per a la seva resolució, sens perjudici que, en supòsits d'urgència, els SBAP puguin assignar provisionalment un servei social d'atenció primària, la concessió o denegació definitiva del qual restarà condicionat a la resolució definitiva que es dicti.
10.5 La intervenció dels SBAP es produeix a instància de la persona interessada o del seu representant legal, o d'ofici, per acord del mateix servei bàsic d'atenció social primària, per una ordre superior, a petició raonada d'altres òrgans o per denúncia, garantint el drets de les persones i respectant la seva voluntat.
10.6 El moment de l'accés efectiu al servei social d'atenció primària que correspongui resta condicionat a la disponibilitat de recursos adients, amb l'excepció dels serveis de centres oberts per a infants i adolescents i els d'ajuda domiciliària per a menors en situació de risc, si la no disponibilitat del servei obligués a la separació del menor de la seva llar i el seu entorn familiar.
10.7 Els SBAP han de demanar autorització judicial quan sigui impossible efectuar una intervenció social necessària, de forma voluntària, a una persona major d'edat que presenti deficiències persistents de caràcter físic o psíquic o trastorn mental que l'impedeixi governar-se per ella mateixa i no estigui incapacitada legalment.
Així mateix, ha de posar en coneixement del Ministeri Fiscal o de l'autoritat judicial l'existència de persones en situació de presumpta incapacitació.
10.8 Els SBAP han de demanar autorització judicial per accedir al domicili d'una persona en presumpta situació de risc, quan la família, en el cas dels menors, o altres circumstàncies, no els permeti l'accés per a estudiar la seva situació, llevat del cas de delicte flagrant.
10.9 Els professionals i el personal assistencial que presten serveis socials d'atenció primària, que en l'exercici de les seves funcions, tinguin coneixement de la comissió d'algun delicte públic, han de denunciar-lo immediatament al Ministeri Fiscal, a l'autoritat judicial competent o a l'autoritat policial corresponent.
11.1 Les administracions públiques han de vetllar pel respecte dels drets de les persones usuàries de serveis i establiments socials d'atenció primària reconeguts a les lleis, els drets establerts a l'article 5 del Decret 284/1996, de 23 de juliol, modificat pel Decret 176/2000, de 15 de maig, i, especialment, els següents:
a) Dret a una informació, suficient i adequada a les seves circumstàncies personals, sobre la seva situació i els fets que li incumbeixen, garantint el dret a la intimitat.
b) Dret a la participació, de forma que, en tots els establiments públics i privats finançats amb fons públics, funcionin mecanismes de participació democràtica de les persones usuàries o dels seus representants legals d'acord amb el que determinin els respectius reglaments de règim interior.
c) Dret a rebre voluntàriament el servei social corresponent, llevat dels casos que per resolució judicial o administrativa de l'entitat pública de tutela de menors fóra obligatòria la recepció del servei.
d) Dret a una atenció personalitzada, a la prestació d'un servei de qualitat i a una atenció urgent en els casos i situacions que no puguin esperar el torn ordinari d'atenció.
e) Dret a la continuïtat en la prestació dels serveis, en les condicions establertes en aquest reglament.
f) Dret a l'assignació d'un professional de referència, i al seu canvi, si ho determina l'òrgan competent, en el cas que per alguna situació objectiva es requereixi, sempre que l'amplitud de la xarxa bàsica ho permeti.
g) Dret a la participació en el seu pla d'intervenció.
h) Dret a la tutela dels seus drets en les seves relacions amb les administracions públiques, concretament, a conèixer, en qualsevol moment, l'estat de tramitació del procediment en els quals tingui la condició de persona interessada, i a obtenir còpies de documents continguts en el procediment.
No obstant, el dret d'accés als documents que formen part d'un expedient, i el conseqüent dret a obtenir-ne còpies, poden ser denegats, per resolució motivada de l'òrgan competent, en qualsevol dels supòsits a què es refereix l'article 37.4 de la Llei 30/1992, de 26 de novembre.
i) Dret a la tutela de les autoritats públiques per tal de garantir el gaudiment dels drets establerts.
11.2 Les entitats titulars de serveis socials d'atenció primària, i especialment, la persona responsable de la direcció i funcionament d'aquests, estan obligades, d'acord amb el que disposa l'article 18.1 del Decret 284/1996, de 23 de juliol, a respectar i vetllar perquè es respectin els drets de les persones usuàries, a prestar el servei amb la deguda diligència, a complir la normativa que els sigui aplicable i a mantenir degudament informades les administracions competents.
11.3 Les persones amb la condició de veïns del municipi o municipis que integren cada Àrea Bàsica de Serveis Socials, tenen dret al fet que l'ens local responsable d'aquesta garanteixi l'estructuració i funcionament eficient dels serveis socials d'atenció primària de la Xarxa Bàsica de Serveis Socials de Responsabilitat Pública (XBSSRP), com també a l'accés i, si s'escau, a la prestació, dels diferents tipus de serveis socials d'atenció primària de la XBSSRP, sempre que reuneixin els requisits i condicions d'accés d'acord amb el que estableix aquest Reglament.
Obligacions de les persones usuàries
12.1 Les persones usuàries dels serveis socials d'atenció primària i, si s'escau, els seus representants legals, estan obligats, en els termes previstos a l'article 6 del Decret 284/1996, de 23 de juliol, a:
a) Facilitar la recepció del servei, l'aplicació del pla d'intervenció i l'atenció professional.
b) Respectar i facilitar la convivència.
c) Complir el Reglament de règim interior del servei o l'establiment.
d) Abonar, si s'escau, la contraprestació que correspongui pel servei prestat, d'acord amb la normativa vigent.
12.2 Les persones usuàries, o els seus representants legals, han de comunicar a l'Administració les dades personals, econòmiques i socials necessàries per a la determinació del seu grau de necessitat per a l'accés als serveis socials d'atenció primària de la Xarxa Bàsica de Serveis Socials de Responsabilitat Pública (XBSSRP), com també informar de qualsevol canvi o variació en aquelles, que pugui incidir en la determinació o configuració del servei prestat.
12.3 L'incompliment provat per part de les persones usuàries i, si s'escau, dels seus representants legals, de les obligacions esmentades en els apartats anteriors podrà comportar la suspensió de la prestació del servei, llevat que la suspensió pugui perjudicar un menor d'edat.
Aquesta mesura, en cap cas, tindrà caràcter sancionador, i s'adoptarà, en el supòsit de serveis de la XBSSRP, mitjançant resolució motivada de l'òrgan competent de l'administració titular de la gestió del servei, a proposta de l'equip dels serveis bàsics d'atenció social primària.
La prestació del servei es reiniciarà d'immediat, tan bon punt desapareguin les causes que van motivar la suspensió.
Dels serveis, prestacions i programes
Els serveis, prestacions i programes d'atenció social primària
13.1 La tipologia dels serveis que constitueixen el nivell d'atenció primària és la descrita en l'annex 1.
13.2 La prestació dels serveis, quan així ho consideri l'ens local responsable, pot ser substituïda per l'atorgament d'una prestació econòmica, sempre que aquesta compleixi amb els objectius del servei i d'acord amb la programació de cada àrea bàsica.
13.3 Els serveis es poden prestar en forma de gestió directa o indirecta.
En ambdós supòsits, l'ens local, com a administració publica responsable del servei, ha de garantir la qualitat i l'eficàcia del servei, d'acord amb el que preveu la normativa vigent en matèria de serveis socials i de règim local.
13.4 Els serveis es poden organitzar en forma de programes, que poden tenir caràcter transversal, de forma compartida amb altres àrees d'atenció a les persones o de benestar del mateix municipi o consell comarcal o amb altres xarxes d'atenció a les persones del sistema públic.
Coordinació, cooperació i col·laboració en l'àmbit de l'atenció social primària
14.1 L'Administració de la Generalitat i els ens locals que gestionen serveis socials d'atenció primària mitjançant les àrees bàsiques, s'han de relacionar ajustant la seva actuació als principis establerts a l'article 129 de la Llei 8/1987, de 15 d'abril, municipal i del règim local de Catalunya, així com als articles 3 i 4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
14.2 Les relacions que s'estableixen entre els òrgans de l'Administració de la Generalitat i els ens locals responsables de les àrees bàsiques s'han de basar en:
a) La lleialtat mútua respecte a l'exercici de les competències que els corresponen.
b) La informació recíproca, en l'àmbit dels serveis socials d'atenció primària, en relació amb la seva gestió, programació, planificació i ordenació.
c) L'assistència recíproca per al millor funcionament dels serveis socials.
14.3 Els òrgans de l'Administració de la Generalitat i les Àrees Bàsiques de Serveis Socials dels ens locals han de disposar de sistemes d'intercomunicació i coordinació de registre que garanteixin als ciutadans la presentació de les seves sol·licituds i escrits adreçats a una o a altra Administració, indistintament, davant les oficines de registre d'una o una altra Administració.
Coordinació, col·laboració i cooperació interadministratives
15.1 Els instruments de coordinació entre l'Administració de la Generalitat i els ens locals que presten serveis socials d'atenció primària són els previstos en el Capítol 8 del Decret 284/1996, de 23 de juliol.
15.2 El Departament de Benestar i Família donarà suport i assistència tècnica als ens locals i col·laborarà en la formació dels professionals que treballin en l'àmbit de l'atenció primària.
La cooperació tècnica entre els ens locals i el Departament de Benestar i Família comporta la gestió informatitzada de la programació d'actuacions d'ambdues administracions i l'organització del sistema integrat d'informació que ha de dur a terme l'Administració de la Generalitat.
15.3 La cooperació comprèn també la informació anual de la programació territorial corresponent a cada àrea bàsica que l'administració local ha de proporcionar al Departament de Benestar i Família.
Les adaptacions i concrecions anuals que es derivin d'aquesta informació s'integraran en el document de concreció anual del Pla d'actuació social.
15.4 Per tal de garantir l'equitat i millorar la qualitat en la prestació dels serveis socials d'atenció primària en les diferents àrees bàsiques, el Departament de Benestar i Família elaborarà, conjuntament amb els ens locals, protocols indicatius d'actuació per a la gestió, valoració i seguiment de cada tipus de servei social d'atenció primària, com també documents de bona praxis que serviran de guia per als professionals i les entitats.
Coordinació i col·laboració amb la iniciativa privada
16.1 Tal i com es determina en l'article 34 del Decret legislatiu 17/1994, de 16 de novembre, els ens locals titulars d'àrees bàsiques han de promoure i impulsar les entitats d'iniciativa social, les quals poden rebre finançament públic.
Els ens locals també poden concertar la gestió dels serveis de la seva competència amb entitats privades i establir convenis de col·laboració.
16.2 Els ens locals titulars de les Àrees Bàsiques de Serveis Socials han de coordinar els serveis socials d'atenció primària de la Xarxa Bàsica de Serveis Socials de Responsabilitat Pública amb la resta de serveis socials d'atenció primària del sector privat.
Coordinació i cooperació funcional
17.1 Amb la finalitat d'optimitzar els recursos de les diferents administracions públiques i entitats vinculades en el territori, i atenent al principi de corresponsabilitat dels diferents agents del sistema de la protecció social, quant a l'atenció a les persones, els ens locals han d'establir els mecanismes de coordinació següents:
a) Respecte al primer nivell d'atenció social, aquesta coordinació s'ha d'efectuar entre els serveis socials d'atenció primària i els serveis de sanitat, d'ensenyament, de formació d'adults, de rehabilitació penitenciària, de justícia juvenil, de treball, d'habitatge, entre d'altres, o amb tots aquells altres que l'ens local responsable de cada àrea bàsica de serveis socials consideri necessari per a l'obligada atenció integral de les necessitats de les persones.
A aquests efectes, els serveis bàsics d'atenció primària de la Xarxa Bàsica de Serveis Socials de Responsabilitat Pública de cada municipi podran dirigir-se i sol·licitar un informe a qualsevol entitat pública o privada, quan resulti necessari per resoldre els seus procediments, sempre que es concreti l'aspecte o aspectes sobre els quals se sol·licita l'informe.
També es poden establir fórmules de cooperació entre àrees bàsiques respecte a projectes socials compartits, fórmules de provisió de serveis compartida, cooperació tècnica, investigació social, i, en general, en aquelles situacions en què aquesta cooperació pugui millorar el coneixement de les realitats socials i l'eficiència de l'atenció social a les necessitats de les persones del seu territori.
b) Respecte al segon i tercer nivell d'atenció social, la coordinació s'ha d'efectuar entre les àrees bàsiques i el sector comarcal o sector regional corresponent, com a conseqüència de la tramitació de les propostes de derivació als serveis socials d'atenció especialitzada que tenen assignada els serveis bàsics d'atenció social primària.
c) La coordinació dels serveis socials d'atenció primària de la XBSSRP de cada municipi correspon als respectius serveis bàsics d'atenció primària.
d) Les Àrees Bàsiques de Serveis Socials han de coordinar els serveis socials d'atenció primària de la Xarxa Bàsica de Serveis Socials de Responsabilitat Pública amb la resta de serveis socials d'atenció primària del sector privat.
17.2 L'ens local competent haurà de comunicar al Departament de Benestar i Família, la persona responsable de la direcció tècnica de la respectiva àrea bàsica, a què es refereix l'article 18.2.
17.3 Els serveis bàsics d'atenció primària han de trametre a l'òrgan tècnic de valoració competent del sector comarcal o regional l'informe sobre cada proposta de derivació als serveis socials d'atenció especialitzada, del segon o del tercer nivell, respectivament.
L'òrgan tècnic competent proposarà el servei idoni, previ dictamen, a l'òrgan competent per a la seva resolució.
A aquests efectes, els ens locals competents han de comunicar a les Àrees Bàsiques de Serveis Socials, les unitats que en cada moment actuïn com a òrgan tècnic de valoració del sector comarcal o regional.
17.4 En aquells supòsits de propostes de derivació a serveis socials destinats a infants i adolescents, els serveis bàsics d'atenció primària trametran l'informe de cada proposta a l'òrgan tècnic de valoració competent perquè aquest, previ dictamen, proposi el servei idoni a l'òrgan competent per a la seva resolució.
17.5 L'informe a què es refereix l'apartat anterior ha d'anar acompanyat de còpia compulsada de l'expedient de la persona o família afectada, on figuri tota aquella informació imprescindible, segons els corresponents protocols, per al coneixement de la situació de necessitat no atesa.
17.6 La derivació de la demanda als serveis socials d'atenció especialitzada no comporta la finalització de la intervenció dels serveis socials d'atenció primària en l'àmbit de les seves funcions.
Els serveis socials d'atenció primària i els serveis socials d'atenció especialitzada han de cooperar per tal de garantir-se recíprocament, la informació necessària per al correcte seguiment dels casos derivats.
17.7 En aquells supòsits en què els serveis bàsics d'atenció primària i els serveis d'atenció especialitzada intervinguin simultàniament sobre una persona o família, el pla de millora serà únic i coordinat pel professional de referència que aquests tinguin assignat.
Recursos humans, mitjans materials i finançament
18.1 Els serveis socials d'atenció primària del Sistema Català de Serveis Socials han de disposar de personal suficient i qualificat per atendre adequadament els objectius i funcions de cada servei, d'acord amb les condicions i el nombre mínim de professionals o ràtios de personal assistència, establertes en l'annex 1.
18.2 La direcció tècnica de l'Àrea Bàsica de Serveis Socials correspon a la persona responsable que determini l'ens local.
El seu perfil professional serà, com a mínim, el de titulat a nivell de diplomatura universitària, preferentment relacionada amb les ciències socials, amb experiència en atenció primària i amb coneixements de gestió i direcció.
Aquest nomenament haurà de ser comunicat al Departament de Benestar i Família.
18.3 Els serveis socials d'atenció primària poden comptar amb la col·laboració i les aportacions del voluntariat, ajustant-se al que determina la normativa vigent en matèria de voluntariat.
18.4 L'ens local responsable de l'Àrea Bàsica de Serveis Socials, així com l'ens local on es presti el servei, ha d'assistir i protegir el personal d'atenció primària al seu servei envers qualsevol lesió o actuació contrària als seus drets, per raó de l'exercici de les seves funcions.
18.5 Com a mesura de protecció dels professionals de serveis socials que intervenen en els diferents procediments administratius derivats de la prestació dels serveis socials d'atenció primària, l'ens local podrà assignar un codi identificatiu a cadascun dels professionals esmentats que substituirà les seves dades nominatives en els seus informes de diagnosi o en altres actuacions que realitzin de forma presencial, necessàries per a l'elaboració dels informes esmentats.
18.6 Els ens locals disposaran d'un pla de formació dels professionals d'atenció primària, per a la realització del qual podran disposar d'informació i assessorament tècnic del Comitè d'Experts en Formació i Recursos Humans, així com de la col·laboració, en matèria de formació, del Departament de Benestar i Família.
19.1 Els locals on s'ubiquin serveis socials d'atenció primària, per facilitar als ciutadans el reconeixement de l'establiment, s'identificaran amb un senyal comú que reprodueixi un mateix símbol que se situarà en la seva entrada en un lloc de fàcil visibilitat per al públic.
Reglamentàriament, s'aprovarà el model i les característiques d'aquesta senyalització.
19.2 Els serveis socials d'atenció primària hauran de disposar de la dotació informàtica suficient, de la compatibilitat de sistemes informàtics i de connexió telemàtica per garantir la gestió eficient de la seva tasca quotidiana, la gestió d'expedients administratius i la gestió del coneixement.
20.1 Els ens locals han de finançar el cost de la prestació dels serveis socials d'atenció primària corresponents a les competències que tenen atribuïdes com a pròpies, de conformitat amb el que disposa la legislació de règim local i la legislació d'assistència i serveis socials, i segons la seva capacitat pressupostària.
20.2 L'Administració de la Generalitat, d'acord amb les seves disponibilitats pressupostàries, col·laborarà en el finançament dels serveis socials d'atenció primària prestats per l'Administració local a través de la formalització de convenis de col·laboració i l'atorgament de subvencions a fons perdut mitjançant convocatòria pública.
20.3 L'Administració de la Generalitat prioritzarà, en la seva activitat de foment de l'Administració local a què es refereix l'apartat anterior, en matèria de serveis socials d'atenció primària, aquells ens locals que compleixin amb els requisits següents:
a) Preveure, en el projecte dels seus pressupostos, de forma separada, en partida o partides específiques, el finançament dels serveis socials.
b) Acreditar la destinació d'un percentatge mínim del 4% del seu pressupost d'ingressos corrents a serveis socials.
—1 En consonància amb la Disposició addicional cinquena del Decret legislatiu 17/1994, de 16 de novembre, pel qual s'aprova la refosa de les lleis 12/1983, de 14 de juliol, 26/1985, de 27 de desembre, i 4/1994, de 20 d'abril, en matèria d'assistència i serveis socials, l'aplicació d'aquesta disposició es farà sens perjudici del que disposa la Llei especial de la ciutat de Barcelona a què es refereix l'article 75 de la Llei 8/1987, de 15 d'abril, municipal i de règim local de Catalunya, que ha estat aprovada per la Llei 22/1998, de 30 de desembre, de la Carta Municipal de Barcelona.
—2 La tipologia i les condicions funcionals mínimes dels serveis socials d'atenció primària del Sistema Català de Serveis Socials que figuren en l'Annex del Decret 284/1996, de 23 de juliol, s'han d'entendre substituïdes pel contingut de l'annex 1 d'aquest Decret.
—3 El Govern de la Generalitat, sens perjudici del que disposa aquesta disposició, regularà, de forma específica, els serveis socials d'atenció domiciliària.
Mentre no es procedeixi a constituir els òrgans tècnics de valoració regionals a què es refereix l'article 17.3, les funcions que els atribueix aquest Reglament continuaran essent exercides pels mateixos òrgans que exerceixen les funcions esmentades en el moment de l'entrada en vigor d'aquest Decret.
Aquesta disposició entrarà en vigor al mes de la seva publicació al Diari Oficial de la Generalitat de Catalunya.
Índex de la tipologia dels serveis socials d'atenció primària del Sistema Català de Serveis Socials
Serveis bàsics d'atenció social primària.
Serveis d'atenció domiciliària.
Serveis residencials d'estada limitada.
Serveis d'assessorament tècnic d'atenció social primària.
Definició: conjunt organitzat i coordinat d'accions professionals, realitzades mitjançant el respectiu equip tècnic, que tenen per objecte promoure els mecanismes per conèixer, prevenir i intervenir en persones i/o famílies.
Objectius: garantir i millorar el benestar social i afavorir la integració de les persones i/o famílies.
Detecció i prevenció de situacions de risc social o d'exclusió.
Recepció i anàlisi de les demandes relatives a les necessitats socials de l'àrea territorial corresponent.
Informació, valoració, orientació i assessorament.
Aplicació d'accions o intervencions de suport i seguiment de persones i/o famílies.
Gestió i coordinació dels serveis corresponents al primer nivell.
Tramitació i seguiment de programes i prestacions que requereixin la seva intervenció.
Tramitació de propostes de derivació als serveis socials d'atenció especialitzada o altres xarxes assistencials.
Destinataris: totes les persones i/o famílies que viuen o es troben a les respectives àrees territorials i especialment aquelles persones i/o famílies amb dificultats de desenvolupament i d'integració social o manca d'autonomia personal.
Personal: disposar d'un equip interprofessional bàsic format, com a mínim, amb dos assistents socials/diplomats en treball social i un educador social per cada 20.000 habitants.
Condicions materials: han de disposar de la infrastructura i els mitjans tecnològics adequats per exercir les seves funcions i donar els serveis amb garantia d'eficiència, seguretat i qualitat.
El local on estigui ubicat el SBASP ha de reunir les condicions d'accessibilitat, intimitat i confidencialitat pròpies dels serveis a les persones i famílies.
Definició: conjunt organitzat i coordinat d'accions que es realitzen bàsicament a la llar de la persona i/o família, dirigides a proporcionar atencions personals, ajuda a la llar i suport social a aquelles persones i/o famílies amb dificultats de desenvolupament o d'integració social o manca d'autonomia personal.
El servei d'atenció domiciliària podrà complementar-se amb altres modalitats d'atenció com és el servei de bugaderia, podologia, menjador a domicili, telealarma/teleassistència, ajudes tècniques i adaptatives de la llar, serveis d'altres xarxes assistencials, entre d'altres.
Desenvolupar tasques assistencials, preventives i educatives habilitadores per la vida autònoma.
Mantenir la persona en el seu domicili, millorant-ne la qualitat de vida.
Atendre les persones que no poden mantenir-se autònomament al seu domicili mentre no siguin atesos íntegrament pels serveis socials especialitzats quan així ho requereixin.
Personal: disposar del personal amb la qualificació adequada per desenvolupar les funcions.
Destinataris: persones i/o famílies que es troben, per motius físics, psíquics o socials, en situació de manca d'autonomia temporal o permanent, negligència o incapacitat per poder realitzar les tasques habituals de la vida quotidiana i garantir l'adequat desenvolupament personal i familiar.
Condicions materials: les condicions de l'habitatge i de l'accessibilitat a aquest han de garantir les condicions mínimes necessàries per a la prestació del servei.
En cas contrari, després de la intervenció immediata, s'hauran de proposar els recursos alternatius.
La definició, objectius, funcions, personal i condicions materials del servei d'atenció domiciliària estan sotmeses a posteriors regulacions normatives que desenvolupin el servei.
Definició: serveis d'acolliment residencial que supleixen temporalment la llar familiar en casos puntuals d'atenció social urgent.
El servei d'acolliment residencial d'urgència pot prestar-se en un establiment social o en qualsevol altre recurs que aconsegueixi la mateixa finalitat.
Objectius: cobriment temporal de les necessitats bàsiques d'allotjament i les altres necessitats que han motivat la situació d'urgència.
Destinataris: persones i/o famílies que, tot i valent-se per elles mateixes per a les activitats de la vida diària, presenten la necessitat de caràcter conjuntural d'atenció social urgent de ser allotjades.
Personal: en el cas de prestació del servei mitjançant un establiment cal disposar d'un professional responsable de la direcció i el funcionament amb capacitació professional i formació en l'àmbit social, i d'un professional per torn, amb el perfil adequat.
El suport social serà prestat pels serveis bàsics d'atenció social primària.
Condicions materials: en el cas de prestació del servei mitjançant un establiment les condicions materials mínimes seran les mateixes establertes per la normativa vigent per als serveis de centres residencials.
Definició: serveis que proporcionen àpats, de forma temporal, a persones i/o famílies amb greus necessitats socials i que necessiten ajuda per a la subsistència.
Els serveis de menjador poden prestar-se en un establiment social o mitjançant qualsevol altre recurs que aconsegueixi la mateixa finalitat.
En general, i sempre que sigui possible, el servei es proveirà en un entorn normalitzat (escola, domicili, restaurant...).
Objectius: assegurar l'alimentació bàsica i l'atenció social.
Col·laborar en els plans d'intervenció de les persones i/o famílies.
Ser referent per a la detecció i prevenció de situacions de necessitat.
Destinataris: persones amb greus necessitats socials i que requereixen ajuda per a la subsistència.
Personal: quan aquest servei es presti en un establiment, haurà de disposar del personal adequat i suficient, d'acord amb la normativa d'hostaleria, a més d'un responsable de la direcció i funcionament amb capacitació professional.
Condicions materials: en el cas de prestació del servei mitjançant un establiment les condicions materials mínimes seran les previstes per la normativa vigent per als serveis de centres residencials i per l'hostaleria.
Tant si el servei es presta mitjançant un establiment o amb altres recursos s'haurà de garantir que l'entorn físic sigui adequat i que propiciï un ambient integrador i educatiu.
Definició: serveis lliurats per professionals que proporcionen suport i assessorament tècnic al conjunt dels professionals dels serveis socials d'atenció primària, així mateix també poden prestar directament aquest servei a persones i/o famílies quan sigui necessari.
Objectius: proporcionar suport i assessorament tècnic als altres professionals dels serveis socials d'atenció primària.
Atendre a les persones i/o famílies quan sigui necessari.
Destinataris: professionals dels serveis socials d'atenció primària i persones i/o famílies.
Personal: els professionals seran com a mínim un assistent social/diplomat en treball social, un psicòleg, un pedagog, un educador social i un llicenciat en dret.
També podran comptar amb altres professionals de disciplines aplicades a l'àmbit social.
Condicions materials: els espais que ocupen aquests serveis hauran d'estar integrats en el mateix lloc que els serveis bàsics.
—6 Serveis de centres oberts per a infants i adolescents
Definició: són serveis diürns que realitzen una tasca preventiva, fora de l'horari escolar, que donen suport, estimulen i potencien l'estructuració i el desenvolupament de la personalitat, la socialització, l'adquisició d'aprenentatges bàsics i l'esbarjo, i compensen les deficiències socioeducatives de les persones.
Atendre tots els menors en situació de risc.
Desenvolupament personal i la integració social.
Prevenir i evitar el deteriorament de les situacions de risc.
Derivació i integració a recursos normalitzats de la comunitat.
Coordinació amb l'atenció primària pel treball familiar.
Destinataris: infants i adolescents fins a 18 anys, que viuen en l'àmbit de l'àrea bàsica respectiva, que requereixen suport assistencial o formatiu, prioritàriament aquells que estan en situació de risc.
Personal: en el cas de prestació del servei mitjançant establiment caldrà disposar com a mínim d'un professional titulat en pedagogia, psicologia, psicopedagogia, treball social o educació social, el qual exercirà funcions de director/coordinador.
El director es coordinarà amb l'equip bàsic d'atenció social primària i els altres que puguin intervenir.
A més, disposaran d'educadors socials i/o monitors de temps lliure.
La ràtio educador social/usuari i monitor de temps lliure/usuari no serà inferior a 0,2, 2 professionals per cada 20 usuaris.
Podran disposar també d'altres professionals col·laboradors.
Condicions materials: les condicions materials mínimes seran les regulades a la disposició transitòria tercera del Decret 284/1996, de 23 de juliol, de regulació del Sistema Català de Serveis Socials.
Els centres oberts estaran emplaçats en indrets salubres i considerats no perillosos per a la integritat física de les persones usuàries.
No s'ubicarà en un lloc de difícil o problemàtica comunicació o accés per a les persones.
No s'ubicaran a menys de 500 metres de llocs d'activitats lúdiques d'adults incompatibles amb l'activitat formativa del centre.
El servei es podrà prestar dins un establiment específic o formant part d'un equipament cívic o social de contingut assistència més ampli, el qual mantingui una organització pròpia, tot i que utilitzi alguns espais compartits en cas d'activitats compatibles.
El servei pot prestar-se també, temporalment, en espais alternatius aliens a un centre si mantenen l'organització adient.
Criteris d'accés als serveis socials d'atenció primària
Accés: l'accés als serveis bàsics d'atenció social primària no estarà subjecte a cap limitació, podent sol·licitar el servei qualsevol persona i/o família que visqui o es trobi al territori de Catalunya.
Accés: l'accés s'efectuarà sempre amb l'acceptació del pla d'intervenció per part de la persona, en especial en el cas de famílies.
La valoració de l'estat de necessitat es farà tenint en compte els àmbits de valoració següents:
La situació econòmica i patrimonial.
Accés: poden accedir a aquest servei les persones i/o famílies que, tot i valent-se per elles mateixes per a les activitats de la vida diària, presenten la necessitat de caràcter conjuntural d'atenció social urgent de ser allotjades.
La valoració de l'estat de necessitat es farà tenint en compte especialment el fet de no tenir habitatge ni disposar de mitjans propis immediats per disposar-ne.
Cal que existeixi un pla d'intervenció.
Accés: poden accedir a aquest servei les persones i/o famílies amb greus necessitats socials i que requereixen ajuda per a la subsistència.
Es valorarà la necessitat social i la manca de mitjans propis per a la subsistència.
Accés: els serveis d'assessorament tècnic d'atenció primària intervenen en aquells casos en què els professionals dels serveis socials d'atenció primària ho considerin convenient.
Accés: per accedir als centres oberts els usuaris no estaran subjectes a cap limitació.
Tenint en compte els destinataris menors d'edat, caldrà la comunicació dels pares, tutors o guardadors.
Tot menor que estigui en situació de desemparament amb mesura protectora d'atenció a la pròpia família, haurà de ser admès, si així ho requereixen els equips que intervenen.
La valoració de l'estat de necessitat la realitzarà l'equip bàsic de serveis d'atenció social primària conjuntament amb els altres equips que intervinguin.